CELEX: 
Language: el
Date: 2022-05-05 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά τη διαδικασία επιβολής διοικητικών προστίμων και τις μεθόδους υπολογισμού και είσπραξής τους

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Επιτροπή εξουσιοδοτείται, σύμφωνα με τον κανονισμό (ΕΕ) 2018/858, να καθορίσει τη διαδικασία και τις μεθόδους υπολογισμού και είσπραξης των διοικητικών προστίμων που μπορούν να επιβληθούν στους σχετικούς οικονομικούς φορείς λόγω μη συμμόρφωσης οχήματος, συστήματος, κατασκευαστικού στοιχείου ή χωριστής τεχνικής μονάδας.
            
            
               Τα κράτη μέλη δεν είναι πλέον αποκλειστικά υπεύθυνα για την επιβολή κυρώσεων στους οικονομικούς φορείς που παραβιάζουν τον νόμο. Η Επιτροπή, με βάση τις δοκιμές και τις επιθεωρήσεις που έχει διενεργήσει σύμφωνα με το άρθρο 9 του κανονισμού (ΕΕ) 2018/858, μπορεί να διαπιστώσει ότι είναι αναγκαίο να ληφθεί διορθωτικό ή περιοριστικό μέτρο σε επίπεδο Ένωσης. Κατόπιν διαβούλευσης με τα οικεία κράτη μέλη και τους σχετικούς οικονομικούς φορείς, θα αποφασίσει εάν θα επιβάλει διορθωτικά ή περιοριστικά μέτρα σε επίπεδο Ένωσης σύμφωνα με το άρθρο 53 του κανονισμού (ΕΕ) 2018/858. Προς στήριξη των εν λόγω μέτρων, μπορεί να επιβάλει διοικητικά πρόστιμα στους σχετικούς οικονομικούς φορείς για μη συμμόρφωση του εν λόγω οχήματος, συστήματος, κατασκευαστικού στοιχείου ή χωριστής τεχνικής μονάδας με τις απαιτήσεις του κανονισμού (ΕΕ) 2018/858.
            
            
               Όπως ορίζεται στο άρθρο 85 παράγραφος 1 του κανονισμού (ΕΕ) 2018/858, τα διοικητικά πρόστιμα είναι αποτελεσματικά, αναλογικά και αποτρεπτικά. Βάσει του άρθρου 85 παράγραφος 1 του κανονισμού (ΕΕ) 2018/858, ανατίθεται στην Επιτροπή η εξουσία, σύμφωνα με το άρθρο 85 παράγραφος 2 του εν λόγω κανονισμού, να καθορίζει τη διαδικασία και τις μεθόδους υπολογισμού και είσπραξης των διοικητικών προστίμων.
            
            
               Ο παρών κατ’ εξουσιοδότηση κανονισμός καθορίζει τις λεπτομερείς απαιτήσεις που πρέπει να λαμβάνονται υπόψη κατά τον καθορισμό του ποσού διοικητικού προστίμου: για παράδειγμα, το δυνητικό όφελος και το οικονομικό όφελος για τον ενδιαφερόμενο οικονομικό φορέα, οι επιπτώσεις στην υγεία, την ασφάλεια, το περιβάλλον κ.λπ. Περιλαμβάνει επίσης διαδικαστικές διατάξεις, όπως το δικαίωμα χρηστής διοίκησης, ιδίως το δικαίωμα ακρόασης του οικονομικού φορέα και πρόσβασης στον φάκελό του, με παράλληλο σεβασμό των έννομων συμφερόντων στην εμπιστευτικότητα και στο εμπορικό απόρρητο. Για τη διευκόλυνση της καταβολής διοικητικών προστίμων, υπάρχουν επίσης διατάξεις που καθορίζουν τη μέθοδο είσπραξής τους.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την προετοιμασία της παρούσας πράξης, η Επιτροπή διεξήγαγε κατάλληλες διαβουλεύσεις με εμπειρογνώμονες των κρατών μελών και ενδιαφερόμενα μέρη του κλάδου. Σχέδιο του κειμένου υποβλήθηκε στα κράτη μέλη κατά τις συνεδριάσεις των ομάδων εμπειρογνωμόνων και οι παρατηρήσεις τους ελήφθησαν υπόψη.
            
            
               Σύμφωνα με τους κανόνες για τη βελτίωση της νομοθεσίας, το σχέδιο της κατ’ εξουσιοδότηση πράξης δημοσιεύτηκε στη διαδικτυακή πύλη για τη βελτίωση της νομοθεσίας προς δημόσια διαβούλευση επί τέσσερις εβδομάδες, για το διάστημα από τις 27 Ιανουαρίου 2022 έως τις 24 Φεβρουαρίου 2022. Συνολικά σχολίασαν 3 ενδιαφερόμενα μέρη. Η Επιτροπή εξέτασε προσεκτικά και έλαβε υπόψη όλες τις παρατηρήσεις που ελήφθησαν.
            
            
               Οι παρατηρήσεις επικεντρώθηκαν κυρίως στις μεθόδους υπολογισμού των διοικητικών προστίμων. Οι σχετικές παρατηρήσεις ελήφθησαν υπόψη κατά τη διάρκεια αυτής της διαδικασίας.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση της παρούσας κατ’ εξουσιοδότηση πράξης είναι το άρθρο 85 παράγραφος 2 του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ. 
            
            
               Οι διαδικαστικοί κανόνες σχετικά με το δικαίωμα ακρόασης, την εμπιστευτικότητα και το εμπορικό απόρρητο θεσπίζονται στα άρθρα 1 και 2.
            
            
               Το άρθρο 3 καθορίζει τη μέθοδο που εφαρμόζει η Επιτροπή για τον υπολογισμό του ποσού των διοικητικών προστίμων.
            
            
               Το άρθρο 4 ορίζει ότι, για την είσπραξη διοικητικών προστίμων, η Επιτροπή εκδίδει χρεωστικό σημείωμα που απευθύνεται στον οικονομικό φορέα σύμφωνα με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 5.5.2022
            
            
               για τη συμπλήρωση του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά τη διαδικασία επιβολής διοικητικών προστίμων και τις μεθόδους υπολογισμού και είσπραξής τους 
               
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ
                  1
               , και ιδίως το άρθρο 85 παράγραφος 2,
            
            
               Εκτιμώντας τα ακόλουθα:
            
            
               (1)Η απόφαση επιβολής διοικητικού προστίμου σε οικονομικό φορέα για τη στήριξη διορθωτικών και περιοριστικών μέτρων σύμφωνα με το άρθρο 85 του κανονισμού (ΕΕ) 2018/858 θα πρέπει να λαμβάνεται από την Επιτροπή κατόπιν διαβουλεύσεων με τα οικεία κράτη μέλη και τον σχετικό οικονομικό φορέα ή τους σχετικούς οικονομικούς φορείς σύμφωνα με το άρθρο 53 παράγραφος 6 του κανονισμού (ΕΕ) 2018/858 και θα πρέπει να αντικατοπτρίζεται στην απόφαση επιβολής διορθωτικών και περιοριστικών μέτρων. 
            
            
               (2)Είναι αναγκαίο να καθοριστούν ορισμένα διαδικαστικά βήματα όταν η Επιτροπή προτίθεται να επιβάλει διοικητικά πρόστιμα για τη στήριξη διορθωτικών και περιοριστικών μέτρων, με βάση τη διαδικασία που ορίζεται στο άρθρο 53 παράγραφος 6 του κανονισμού (ΕΕ) 2018/858. Είναι ιδιαίτερα σημαντικό να διασφαλιστεί το δικαίωμα ακρόασης και το δικαίωμα πρόσβασης στον φάκελο, με την παροχή στον οικονομικό φορέα πρόσβασης στις σχετικές πληροφορίες, καθώς και το δικαίωμα να υποβάλει τις παρατηρήσεις του μαζί με τα αποδεικτικά στοιχεία που είναι αναγκαία για την υποστήριξη των παρατηρήσεων αυτών σε σχέση με τη σκοπούμενη επιβολή διοικητικού προστίμου. Επιπλέον, είναι αναγκαίο να θεσπιστούν κανόνες για τη διασφάλιση της κατάλληλης προστασίας των δεδομένων τα οποία οι οικονομικοί φορείς θεωρούν εμπιστευτικά.
            
            
               (3)Είναι αναγκαίο να καθοριστεί μέθοδος για τον υπολογισμό των διοικητικών προστίμων ανάλογα με τη σοβαρότητα της μη συμμόρφωσης. Η μέθοδος αυτή θα πρέπει να είναι γνωστή εκ των προτέρων στους οικονομικούς φορείς. Τα διοικητικά πρόστιμα θα πρέπει να είναι αποτρεπτικά για τους οικονομικούς φορείς, ώστε οι τελευταίοι να μην παραβιάζουν τις απαιτήσεις του κανονισμού (ΕΕ) 2018/858, και αναλογικά προς τη σοβαρότητα της παράβασης. Δεδομένου ότι τα διοικητικά πρόστιμα πρέπει να επιβάλλονται ανά μη συμμορφούμενο όχημα, σύστημα, κατασκευαστικό στοιχείο ή χωριστή τεχνική μονάδα, τα κριτήρια υπολογισμού του προστίμου θα πρέπει να λαμβάνονται υπόψη αναλόγως. Κατά τον υπολογισμό των διοικητικών προστίμων θα πρέπει να λαμβάνεται υπόψη κάθε αθέμιτο οικονομικό πλεονέκτημα που προκύπτει από την πώληση ή τη διανομή μη συμμορφούμενου οχήματος, το οποίο θα μπορούσε να στρεβλώσει τον ανταγωνισμό έναντι άλλων οικονομικών φορέων που συμμορφώνονται με τους κανόνες. Τυχόν ζημίες που υφίστανται οι καταναλωτές, συμπεριλαμβανομένης της μεταβολής των επιδόσεων του οχήματος, οι οποίες προκύπτουν από τη μη συμμόρφωση, θα πρέπει επίσης να λαμβάνονται υπόψη κατά την αξιολόγηση της σοβαρότητας της παράβασης, δεδομένου ότι η εν λόγω μη συμμόρφωση μπορεί να υπονομεύσει την προστασία της υγείας και της ασφάλειας των καταναλωτών, την οποία επιδιώκει ο εν λόγω κανονισμός. Επιπλέον, το ύψος των διοικητικών προστίμων θα πρέπει να είναι αναλογικό προς τον αριθμό των μη συμμορφούμενων οχημάτων που έχουν ταξινομηθεί στην Ένωση ή προς τον αριθμό των μη συμμορφούμενων συστημάτων, κατασκευαστικών στοιχείων ή χωριστών τεχνικών μονάδων που έχουν διατεθεί στην αγορά της Ένωσης.
            
            
               (4)Κατά τον υπολογισμό των διοικητικών προστίμων, τα οποία θα πρέπει να γίνονται αντιληπτά ως αποτρεπτικά, αναλογικά και αντισταθμιστικά των οφελών της μη συμμόρφωσης, θα πρέπει να λαμβάνονται δεόντως υπόψη η σοβαρότητα και οι επιπτώσεις της παράβασης, καθώς και τυχόν επιβαρυντικοί και ελαφρυντικοί παράγοντες. Οι επιβαρυντικοί παράγοντες θα πρέπει να περιλαμβάνουν τον αντίκτυπο στην ασφάλεια, την υγεία και το περιβάλλον, δεδομένου ότι η εξασφάλιση υψηλού επιπέδου ασφάλειας, υγείας και προστασίας του περιβάλλοντος καθορίζεται ως στόχος του κανονισμού (ΕΕ) 2018/858. Η θέσπιση ισχυρού συστήματος κυρώσεων σε επίπεδο Ένωσης, το οποίο θα λειτουργεί αποτρεπτικά μέσω κυρώσεων σε περίπτωση μη συμμόρφωσης που επηρεάζει αρνητικά την ασφάλεια των επιβατών του οχήματος και άλλων χρηστών του οδικού δικτύου, και την προστασία της ανθρώπινης υγείας και του περιβάλλοντος, θα πρέπει να συμβάλλει στην επίτευξη των εν λόγω στόχων. Ο βαθμός συνεργασίας του οικονομικού φορέα, συμπεριλαμβανομένων των διορθωτικών δράσεων που αναλαμβάνει ο οικονομικός φορέας, πρέπει να θεωρείται ελαφρυντικό στοιχείο κατά τον υπολογισμό του διοικητικού προστίμου.
            
            
               (5)Για να διευκολυνθεί η πληρωμή των διοικητικών προστίμων, είναι αναγκαίο να καθοριστεί μέθοδος για την είσπραξή τους. Η είσπραξη των εν λόγω προστίμων θα πρέπει να πραγματοποιείται σύμφωνα με τους κανόνες για την είσπραξη προστίμων, άλλων χρηματικών ποινών ή κυρώσεων που επιβάλλονται από τα θεσμικά όργανα της Ένωσης, όπως ορίζονται στον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
                  2
               ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Διαδικασία
            
            
               1.Πριν από την επιβολή διοικητικού προστίμου σε οικονομικό φορέα δυνάμει του άρθρου 85 παράγραφος 1 σε συνδυασμό με το άρθρο 53 του κανονισμού (ΕΕ) 2018/858, η Επιτροπή κοινοποιεί εγγράφως στον οικονομικό φορέα και στα οικεία κράτη μέλη την πρόθεσή της να επιβάλει διοικητικό πρόστιμο, αναφέροντας τους λόγους για τους οποίους προτίθεται να το πράξει. 
            
            
               2.Στον οικονομικό φορέα και στα οικεία κράτη μέλη παρέχεται προθεσμία τουλάχιστον 30 ημερών από την κοινοποίηση σύμφωνα με την παράγραφο 1 για να υποβάλουν εγγράφως τις παρατηρήσεις τους στην Επιτροπή. Με την επιφύλαξη της παραγράφου 4, οι έγγραφες παρατηρήσεις που παραλαμβάνονται μετά τη λήξη της εν λόγω προθεσμίας δεν λαμβάνονται υπόψη.
            
            
               3.Ο οικονομικός φορέας και τα οικεία κράτη μέλη μπορούν να επισυνάπτουν στις έγγραφες παρατηρήσεις τους προς την Επιτροπή κάθε αποδεικτικό στοιχείο προς στήριξη των παρατηρήσεών τους.
            
            
               4.Σε συνέχεια των εγγράφων παρατηρήσεων του οικονομικού φορέα και των ενδιαφερόμενων κρατών μελών, η Επιτροπή μπορεί, με αιτιολογημένο αίτημα, να ζητήσει περαιτέρω πληροφορίες εντός προθεσμίας που τάσσεται στην αίτηση, η οποία δεν μπορεί να είναι συντομότερη των 15 ημερών.
            
            
               5.Σε εξαιρετικές περιπτώσεις, όταν η Επιτροπή ζητά περαιτέρω πληροφορίες, μπορεί να καλέσει τον οικονομικό φορέα και τα οικεία κράτη μέλη να εκφράσουν προφορικά τη θέση τους σε συνεδρίαση μετά την ολοκλήρωση του γραπτού σταδίου της διαδικασίας, σύμφωνα με τις παραγράφους 1 έως 4. 
            
            
               Άρθρο 2 
               Εμπιστευτικότητα  
            
            
               1.Οι οικονομικοί φορείς που υποβάλλουν πληροφορίες σύμφωνα με το άρθρο 1 προσδιορίζουν τυχόν υποβληθείσες από αυτούς πληροφορίες τις οποίες θεωρούν εμπιστευτικές, αναφέροντας τους λόγους και, εφόσον απαιτείται, παρέχουν χωριστή μη εμπιστευτική εκδοχή του εγγράφου που περιέχει τις εν λόγω πληροφορίες έως την ημερομηνία που έχει ορίσει η Επιτροπή.
            
            
               2.Εάν ο οικονομικός φορέας δεν έχει προσδιορίσει κάποια πληροφορία ως εμπιστευτική, η Επιτροπή μπορεί να θεωρήσει ότι οι υποβληθείσες πληροφορίες δεν περιέχουν εμπιστευτικές πληροφορίες. 
            
            
               3.Καμία διάταξη του παρόντος άρθρου δεν εμποδίζει την Επιτροπή να χρησιμοποιήσει τις υποβληθείσες πληροφορίες για να αποδείξει τη μη συμμόρφωση.
            
         
         
            
               Άρθρο 3 
               Μέθοδος υπολογισμού των διοικητικών προστίμων 
            
            
               1.Για τον υπολογισμό του ύψους των διοικητικών προστίμων, η Επιτροπή εκτιμά τα ακόλουθα ποσά:
            
            
               α)το οικονομικό πλεονέκτημα ή άλλο πλεονέκτημα που αποκόμισε ο οικονομικός φορέας ως αποτέλεσμα της μη συμμόρφωσης·
            
            
               β)όπου είναι δυνατόν, τη ζημία των καταναλωτών ως αποτέλεσμα της μη συμμόρφωσης.
            
            
               Τα πλεονεκτήματα και οι ζημίες που εκτιμώνται κατ’ αυτόν τον τρόπο αποτελούν τη βάση για τον υπολογισμό των διοικητικών προστίμων. Όταν ένα πλεονέκτημα για τον οικονομικό φορέα συνιστά επίσης ζημία για τους καταναλωτές, λαμβάνεται υπόψη μόνο μία φορά.
            
            
               Βάσει των ποσών που μνημονεύονται υπό τα στοιχεία α) και β), το ύψος των διοικητικών προστίμων υπολογίζεται με συνεκτίμηση του αριθμού των μη συμμορφούμενων οχημάτων που έχουν ταξινομηθεί στην αγορά της Ένωσης ή του αριθμού των σχετικών μη συμμορφούμενων συστημάτων, κατασκευαστικών στοιχείων ή χωριστών τεχνικών μονάδων που έχουν διατεθεί στην αγορά της Ένωσης. 
            
            
               2.Κατά τον υπολογισμό του ύψους των διοικητικών προστίμων, η Επιτροπή λαμβάνει υπόψη τυχόν επιβαρυντικούς ή ελαφρυντικούς παράγοντες και άλλους παράγοντες. 
            
            
               3.Οι επιβαρυντικοί παράγοντες που μνημονεύονται στην παράγραφο 2 περιλαμβάνουν τα ακόλουθα στοιχεία: 
            
            
               α)τις επιπτώσεις στην υγεία και την ασφάλεια των προσώπων ή τις αρνητικές επιπτώσεις στο περιβάλλον λόγω της μείωσης των απαιτήσεων επιδόσεων του οχήματος·
            
            
               β)τον βαθμό αμέλειας ή δόλου του οικονομικού φορέα, συμπεριλαμβανομένης οποιασδήποτε απόπειρας του οικονομικού φορέα να αποκρύψει ή να συγκαλύψει σχετικές πληροφορίες για τη διαπίστωση μη συμμόρφωσης·
            
            
               γ)κάθε αδικαιολόγητη άρνηση του οικονομικού φορέα να παράσχει πληροφορίες ή αποδεικτικά στοιχεία που ζητούνται από την Επιτροπή.
            
            
               4.Οι ελαφρυντικοί παράγοντες που μνημονεύονται στην παράγραφο 2 περιλαμβάνουν τα ακόλουθα στοιχεία: 
            
            
               α)τις προσπάθειες και τη συνεργασία του οικονομικού φορέα για τον εντοπισμό περιπτώσεων μη συμμόρφωσης·
            
            
               β)κάθε διορθωτική δράση που ανέλαβε ο οικονομικός φορέας ιδία πρωτοβουλία, συμπεριλαμβανομένης της ταχύτητας ανάληψής της·
            
            
               γ)κάθε άλλο εύλογο και σχετικό ελαφρυντικό παράγοντα που αποδεικνύεται με κατάλληλα αποδεικτικά στοιχεία από τον οικονομικό φορέα.
            
            
               5.Οι λοιποί παράγοντες που μνημονεύονται στην παράγραφο 2 περιλαμβάνουν την επανάληψη, τη συχνότητα ή τη διάρκεια της μη συμμόρφωσης και άλλες κυρώσεις που επιβλήθηκαν σε ενωσιακό ή εθνικό επίπεδο για μη συμμόρφωση με τους κανόνες έγκρισης τύπου της ΕΕ κατά τη διάρκεια των 10 ετών που προηγήθηκαν της διαπίστωσης της μη συμμόρφωσης.
            
            
               6.Το τελικό διοικητικό πρόστιμο σε ευρώ καθορίζεται σε ύψος που διασφαλίζει την αποτελεσματικότητα, την αναλογικότητα και την αποτρεπτικότητά του.
            
            
               Άρθρο 4 
               Μέθοδοι είσπραξης διοικητικών προστίμων 
            
            
               1.Τα διοικητικά πρόστιμα πρέπει να καταβάλλονται εντός 3 μηνών από την ημερομηνία κοινοποίησης της απόφασης της Επιτροπής στον οφειλέτη, αρχής γενομένης από την ημερομηνία παραλαβής της επιστολής κοινοποίησης. Τα πρόστιμα αυτά εισπράττονται σύμφωνα με τα άρθρα 107 και 108 του κανονισμού (ΕΕ, Ευρατόμ) 2018/1046. Μπορεί να χορηγηθεί πρόσθετη προθεσμία για την πληρωμή σύμφωνα με το άρθρο 104 του εν λόγω κανονισμού.
            
            
               Άρθρο 5 
               Έναρξη ισχύος
            
         
         
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 5.5.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 151 της 14.6.2018, σ. 1.
               
               
                  
                     (2)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).